AnimaWings, companie 100% românească deţinută de fraţii Cristian şi Marius Pandel - fondatorii Christian Tour, îşi continuă expansiunea prin inaugurarea unei noi rute internaţionale în portofoliul său, Bucureşti - Stockholm, se arată într-un comunicat al companiei, remis redacţiei.
Zborurile sunt disponibile începând de astăzi la vânzare, pe site-ul www.animawings.com şi în reţeaua partenerilor săi, iar operarea efectivă va începe de la 1 octombrie 2024. Cursa Bucureşti - Stockholm va fi o rută regulată, cu o frecvenţă săptămânală de 3 zboruri, iar aeronavele vor ateriza pe aeroportul Stockholm Arlanda, conform sursei.
AnimaWings continuă să îşi extindă reţeaua de destinaţii, oferind pasagerilor oportunităţi noi şi inedite de a descoperi lumea. Stockholm se adaugă celor cinci noi destinaţii anunţate de compania aeriană săptămânile trecute - Cluj Napoca, Iaşi, Oradea, Paris (Charles de Gaulle) şi Larnaca. Interesul crescut pentru anumite rute a determinat compania să crească operarea la 9 frecvenţe săptămânale pentru Cluj Napoca începând cu toamna acestui an. În perioada următoare, AnimaWings va continua să introducă destinaţii noi odată cu lansarea programului de iarnă, se mai arată în comunicat.
Marius Pandel, acţionar Animawings, a declarat, potrivit sursei: "Suntem extrem de încântaţi să anunţăm această nouă rută regulată către Stockholm, o destinaţie deosebit de atractivă atât pentru călătoriile de afaceri, cât şi pentru cele de agrement. Extinderea rapidă a reţelei noastre de zboruri demonstrează angajamentul nostru continuu de a oferi mai multe opţiuni de călătorie şi de a răspunde nevoilor diverse ale clienţilor noştri."
Toate zborurile vor fi efectuate cu aeronave noi, Airbus 220-300, achiziţionate de compania aeriană chiar în acest an. Costul biletelor pe această rută începe de la 73,74 EUR (ARN-OTP), respectiv 81,3 EUR (OTP-ARN), cu toate taxele incluse, relatează sursa citată.
Potrivit datelor companiei, "După achiziţia integrală a companiei AnimaWings, ne urmărim ambiţia de a deveni cea mai importantă companie aeriană românească, punând la dispoziţia clienţilor noştri rute interne şi internaţionale pe care şi le doreau de multă vreme şi oferindu-le zboruri confortabile, la preţuri accesibile, cu aeronave de ultimă generaţie", a mai completat Marius Pandel.